b'\n_START_ARTICLE_\nHWM-Alta\n_START_PARAGRAPH_\nHWM-Alta je dirkalnik, ki je bil uporabljen na dirkah za Veliko nagrado, Formuli 1 in Formuli 2 med sezonama 1949 in 1961, na prvenstvenih dirkah Formule 1 pa med sezonama 1951 in 1955, ve\xc4\x8dinoma s strani tovarni\xc5\xa1kega mo\xc5\xa1tva HW Motors Ltd. Ime HWM-Alta je sestavljeno kot obi\xc4\x8dajno pri dirkalnikih, \xc5\xa1asija-motor, torej HMW-jeva \xc5\xa1asija in Altin 2,0 literski L4 motor. Skupno so dirka\xc4\x8di s tem dirkalnikom zbrali dvestopetdeset nastopov na dirkah vseh kategorij, na katerih so stosedemindvajsetkrat dirko kon\xc4\x8dali ter osvojili \xc5\xa1tiri zmage in \xc5\xa1e devetindvajset uvrstitev na stopni\xc4\x8dke._NEWLINE_Dirkalnik je debitiral na dirki Jersey Road Race v sezoni 1949, ko je bil John Heath trinajsti. V sezoni 1950 je bil dirkalnik uporabljen na neprvenstvenih dirkah Formule 1 in dirkah Formule 2. Na dirki Formule 2 za Veliko nagrado Frontieresa je Johnny Claes dosegel prvo zmago dirkalnika, na neprvenstvenih dirkah Formule 1 pa je najbolj\xc5\xa1i rezultat dosegel Stirling Moss s tretjim mestom na dirki za Veliko nagrado Barija. Moss in George Abecassis sta tudi nastopila na prvenstveni dirki za Veliko nagrado \xc5\xa0vice v sezoni 1951, kjer je bil Moss osmi, Abecassis pa je odstopil. Moss je dosegel tudi edino zmago sezone na dirki Formule 2 Winfield F2 Race._NEWLINE_Za sezono 1952 je bil dirkalnik z novimi pravili nekoliko bolj konkuren\xc4\x8den tudi na dirkah Formule 1, tako je Peter Collins s \xc5\xa1estim mestom na dirki za Veliko nagrado Francije le za mesto zgre\xc5\xa1il uvrstitev med dobitnike to\xc4\x8dk. Obe zmagi sezone sta bili dose\xc5\xbeeni na neprvenstvenih dirkah Formule 1/2, Lance Macklin na dirki BRDC International Trophy, Paul Fr\xc3\xa9re pa na dirki za Veliko nagrado Frontieresa, kar je bila tudi zadnja zmaga za dirkalnik HWM-Alta. V sezoni 1953 so dirka\xc4\x8di nastopili na nekaj prvenstvenih dirkah Formule 1, v sezonah 1954 in 1955 pa le po eni, na nobeni pa niso dosegli vidnej\xc5\xa1e uvrstitve. Dirkalnik je bil uporabljen tudi na nekaj neprvenstvenih dirkah v kasnej\xc5\xa1ih sezonah, zadnji\xc4\x8d pa na dirki za Veliko nagrado Nove Zelandije v sezoni 1961, ko se Jim Boyd ni uspel kvalificirati na samo dirko.'